**NOTA INFORMATIVĂ**

**la proiectul Hotărârii Guvernului cu privire la autorizarea de funcționare provizorie a programelor de studii de licență, master, doctorat**

**în cadrul instituțiilor de învățământ superior**

Ministerul Educației promovează proiectul Hotărârii Guvernului cu privire la autorizarea de funcționare provizorie în cadrul instituțiilor de învățământ superior.

**Argument.** În conformitate cu Codul Educației al Republicii Moldova nr. 152 din 17 iulie 2014, articolul 76, alineatul (2), învăţământul superior este structurat pe trei cicluri: Ciclul I – studii superioare de licență, Ciclul II – studii superioare de master și Ciclul III – studii superioare de doctorat. Conform art. 89 (1), 90 (1), 94 (6) și art. 114 (10) inițierea studiilor se face după autorizarea de funcționare provizorie a programelor de studii, iar Ministerul Educaţiei [art. 94, alineatul (6)] propune Guvernului spre aprobare acordarea sau retragerea, după caz, a dreptului de organizare a studiilor superioare de licență, studiilor superioare de master și studiilor superioare de doctorat instituțiilor de învățământ superior, în baza rezultatelor evaluării externe a acestora.

**Esența proiectului**. În vederea primirii autorizării de funcționare provizorie, la Agenția Națională de Asigurare a Calității în Învățământul Profesional (în continuare ANACIP) au fost depuse dosare de către:

1. Universitatea de Studii Politice și Economice Europene „Constantin Stere” în vederea evaluării externe pentru acordarea autorizării de funcționare provizorie a programelor de studii superioare de licență;
2. Academia de Administrare Publică în vederea evaluării externe pentru acordarea autorizării de funcționare provizorie a programelor de studii superioare de master;
3. Academia „Ștefan cel Mare” a MAI în vederea evaluării externe pentru acordarea autorizării de funcționare provizorie a școlii doctorale și programelor de doctorat ale acesteia.

În ședința din 30.09.2016 a Consiliului de Conducere al ANACIP, a fost decisă acordarea autorizării de funcționare provizorie a:

1. programelor de studii de licență în cadrul Universității de Studii Politice și Economice Europene „Constantin Stere”: 341.1 Jurnalism, 342.2 Științe ale comunicării, 529.1 Inginerie și managementul calității și 426.1 Meteorologie, la formele de învățământ cu frecvență și cu frecvență redusă;
2. programului de studii superioare de master de profesionalizare în cadrul Academiei de Administrare Publică la domeniul general de studii 38. Drept, Drept public, la formele de învățământ cu frecvență și cu frecvență redusă;
3. școlii doctorale Științe penale și drept public în cadrul Academiei „Ștefan cel Mare” a MAI și a programelor de studii superioare de doctorat la formele de învățământ cu frecvență și cu frecvență redusă la profilurile științifice: 1) 552. Drept public: programele 552.02 Drept administrativ, 552.03 Drept financiar, 552.04 Drept funciar și al mediului; 552.07 Drept contravențional; 2) 554. Drept penal: programele 554.01 Drept penal și execuțional penal; 554.02 Criminologie; 554.03 Drept procesual penal; 554.04 Criminalistica, expertiza judiciară, investigații operative.

**Argumentarea economico-financiară**. Procesul de acordare a autorizărilor de funcționare provizorie și rezultatele acestuia se încadrează în limita bugetului aprobat.

**Impactul proiectului**. Prin acordarea autorizărilor de funcționare provizorie programelor de studii superioare de licență, programelor de studii superioare de master, școlilor doctorale și programelor de doctorat se asigură respectarea Codului Educației, ce prevede că programele de studii superioare se pot desfășura numai după primirea autorizării de funcționare provizorie, dar și asigurarea calității studiilor în cadrul instituțiilor de învățământ superior.

**Ministru Corina FUSU**